Groot kommer oor derde van munisipaliteiteKimi Makwetu (links). Foto: ANA ŉ Derde van Suid-Afrika se 263 munisipaliteite kan moontlik in die toekoms nie meer finansieel lewensvatbaar wees nie, volgens die jongste ouditresultate wat Woensdag bekendgemaak is. Kimi Makwetu, die ouditeur-generaal (OG), het Woensdag gesê ŉ derde van die munisipaliteite se besteding “is besig om groter te word as hul inkomste, hetsy van bewilliging of die verkoop van dienste”. “Dit mag moontlik nie meer volhoubaar wees in die toekoms nie,” het Makwetu aan verslaggewers gesê. Hy het gesê die probleem kan aan verskeie faktore toegeskryf word, insluitend munisipale leierskap wat nie ŉ kultuur van eerlikheid of etiese sakepraktyke skep nie, en nie toesien dat transaksies volgens finansiële wette en regulasies geskied nie. ŉ Tekort aan interne kontrole om behoorlike finansiële bestuur te verseker bly steeds ŉ bron van kommer. Maroela Media het vroeër berig ouditresultate het getoon onreëlmatige uitgawes het met net meer as 50% toegeneem tot R16,81 miljard. Vrugtelose en verkwistende besteding het wel met 21% tot R901 miljoen gedaal en ongemagtigde uitgawes het amper op dieselfde vlak as in die vorige jaar op R12,77 miljard gebly. “Sonder dat daar gevolge is, sal hierdie dinge voortduur. Ons skets hierdie prentjie van ŉ tekort aan gevolge elke jaar oor en oor,” het Makwetu gesê. Makwetu se opsomming van die resultate dui ook daarop dat munisipaliteite se rekord om onreëlmatige besteding aan te spreek baie swak is. Die grootste gedeelte van vrugtelose en verkwistende besteding spruit uit boetes wat op agterstallige rekeninge betaal moet word, laat betalings en regstappe en eise teen munisipaliteite. Ongematigde uitgawes is grootliks weens munisipaliteite wat oorbestee op hul begrotings, ŉ aanduiding dat begrotingsbeplanning swak is.